### **ПОСТАНОВЛЕНИЕ № 66 на МС от 15.04.1991 г. за определяне минимални размери на намаленията на превозните цени по автомобилния транспорт на някои групи граждани**

Обн., ДВ, бр. 33 от 26.04.1991 г., доп., бр. 15 от 22.02.2000 г., изм., бр. 13 от 17.02.2004 г., бр. 16 от 15.02.2008 г., изм. и доп., бр. 104 от 27.12.2011 г., бр. 51 от 7.07.2015 г., изм., бр. 36 от 13.05.2022 г., изм. и доп., бр. 9 от 27.01.2023 г., в сила от 1.02.2023 г.

(Изм. - ДВ, бр. 104 от 2011 г.) За да се създадат по-благоприятни условия за пътуване по вътрешноградския автобусен, тролейбусен и трамваен транспорт, включително метрополитена, и на междуселищния автомобилен транспорт, по общински, областни и републиканска транспортни схеми на някои групи граждани,

МИНИСТЕРСКИЯТ СЪВЕТ

ПОСТАНОВИ:

**Чл. 1.** (1) (Изм. – ДВ, бр. 51 от 2015 г.) Определят се минимални размери на намаленията на цените за пътуване по основните градски линии и междуселищния автомобилен транспорт в сравнение с редовните цени, както следва:

1. (изм. – ДВ, бр. 51 от 2015 г.) с абонаментни карти за пътуване по основните градски линии:

а) (изм. - ДВ, бр. 13 от 2004 г., доп., бр. 104 от 2011 г., изм., бр. 51 от 2015 г.) ученици в дневна форма на обучение и студенти редовно обучение, включително докторанти в редовна форма на обучение, учащи в училищата, висшите училища и научните организации, включени в Регистъра на средните училища и детските градини и в Регистъра на акредитираните висши училища на Министерството на образованието и науката (МОН) – с 30 на сто;

б) (изм. - ДВ, бр. 13 от 2004 г., бр. 16 от 2008 г.) лица, получаващи пенсия при условията на глава шеста от Кодекса за социално осигуряване, навършили възраст по чл. 68, ал. 1 - 3 от същия кодекс - с 20 на сто;

2. (изм. - ДВ, бр. 104 от 2011 г., бр. 51 от 2015 г.) с абонаментни карти за пътуване по междуселищни автобусни линии от общинските и областните транспортни схеми:

а) (изм. - ДВ, бр. 13 от 2004 г., доп., бр. 104 от 2011 г., изм., бр. 51 от 2015 г.) ученици в дневна форма на обучение и студенти редовно обучение, включително докторанти в редовна форма на обучение, учащи в училищата, висшите училища и научните организации, включени в Регистъра на средните училища и детските градини и в Регистъра на акредитираните висши училища на МОН – с 20 на сто;

б) (изм. - ДВ, бр. 13 от 2004 г., бр. 16 от 2008 г.) лица, получаващи пенсия при условията на глава шеста от Кодекса за социално осигуряване, навършили възраст по чл. 68, ал. 1 - 3 от същия кодекс - с 20 на сто;

3. (доп. - ДВ, бр. 104 от 2011 г., отм., бр. 51 от 2015 г.).

(2) (Изм. - ДВ, бр. 104 от 2011 г.) Децата до 7 навършени години пътуват безплатно и с превозен документ - карта за безплатно пътуване по вътрешноградския и билет с нулева стойност по междуселищния автомобилен транспорт, а децата от 7 до 10 навършени години - с 50 на сто намаление от цените на билетите за пътуване по междуселищния автомобилен транспорт.

(3) (Нова – ДВ, бр. 51 от 2015 г.) Намаленията по ал. 2 не се прилагат при организирани групови пътувания на деца до 7 навършени години и ученици от 7 до 10 навършени години, които следва да се извършват като случайни превози по реда на Наредба № 33 от 1999 г. за обществен превоз на пътници и товари на територията на Република България (обн., ДВ, бр. 101 от 1999 г.; изм. и доп., бр. 50 и 95 от 2000 г., бр. 36 от 2001 г.; Решение № 219 на Върховния административен съд от 2002 г. – бр. 8 от 2002 г.; изм. и доп., бр. 40 и 108 от 2002 г.; Решение № 1043 на Върховния административен съд от 2003 г. – бр. 16 от 2003 г.; изм. и доп., бр. 46 от 2006 г., бр. 13 от 2011 г. и бр. 52 и 69 от 2012 г.).

(4) (Изм. - ДВ, бр. 104 от 2011 г., предишна ал. 3, изм., бр. 51 от 2015 г.) Превозвачите могат да правят и по-големи намаления, както и намаления в други случаи от определените в ал. 1 и 2, когато считат това за икономически целесъобразно.

**Чл. 2.** (Доп. - ДВ, бр. 15 от 2000 г., изм., бр. 104 от 2011 г.) Предвидените намаления в цените и безплатните пътувания по чл. 1 са за сметка на превозвачите, като държавата ги компенсира до размера на определените за тази цел средства в държавния бюджет.

**Чл. 3.** (Изм. и доп. - ДВ, бр. 104 от 2011 г.) Разпоредбите на чл. 1 са задължителни за всички превозвачи, които извършват превози на пътници срещу заплащане без таксиметровите, специализираните и случайните превози, както и тези по допълнителните градски линии.

**Чл. 4.** (Изм. - ДВ, бр. 104 от 2011 г.) Превозвачите не могат да отказват превози по намалени цени или безплатно, както и издаването на абонаментни карти по намалени цени на правоимащите.

**Чл. 5.** (1) (Изм. - ДВ, бр. 104 от 2011 г.) Превозвачите са длъжни да извършват превози по намалени цени или безплатно на гражданите, на които и с други нормативни документи е предоставено такова право, за които те получават компенсации от държавния бюджет по установения ред.

(2) (Изм. - ДВ, бр. 104 от 2011 г., бр. 51 от 2015 г.) Компенсациите по ал. 1 се предоставят на превозвачите, които извършват превози по основните градски линии и междуселищните линии от общинските, областните и републиканската транспортни схеми.

### **ПРЕХОДНИ И ЗАКЛЮЧИТЕЛНИ РАЗПОРЕДБИ (Загл. изм. – ДВ, бр. 9 от 2023 г., в сила от 1.02.2023 г.)**

**§ 1.** (Нов – ДВ, бр. 9 от 2023 г., в сила от 1.02.2023 г.) (1) За времето от 1 февруари 2023 г. до 31 декември 2023 г. се прилагат следните минимални размери на намаленията на цените за пътуване по основните градски линии и междуселищния автомобилен транспорт в сравнение с редовните цени, както следва:

1. с абонаментни карти за пътуване по основните градски линии:

а) ученици в дневна форма на обучение с навършени 10 години и студенти редовно обучение, включително докторанти в редовна форма на обучение, учащи в училищата, висшите училища и научните организации, включени в Регистъра на средните училища и детските градини и в Регистъра на акредитираните висши училища в Министерството на образованието и науката (МОН) – със 70 на сто;

б) лица, получаващи пенсия при условията на глава шеста от Кодекса за социално осигуряване, навършили възраст по чл. 68, ал. 1 – 3 от същия кодекс – с 40 на сто;

2. с абонаментни карти за пътуване по междуселищни автобусни линии от общинските и областните транспортни схеми:

а) ученици в дневна форма на обучение с навършени 10 години и студенти редовно обучение, включително докторанти в редовна форма на обучение, учащи в училищата, висшите училища и научните организации, включени в Регистъра на средните училища и детските градини и в Регистъра на акредитираните училища на МОН – със 70 на сто;

б) лица, получаващи пенсия при условията на глава шеста от Кодекса за социално осигуряване, навършили възраст по чл. 68, ал. 1 – 3 от същия кодекс – с 40 на сто.

(2) За времето от 1 февруари 2023 г. до 31 декември 2023 г. децата до 10 навършени години пътуват безплатно и с превозен документ – карта за безплатно пътуване по вътрешноградския и билет с нулева стойност по междуселищния автомобилен транспорт.

**§ 2.** (Доп. - ДВ, бр. 104 от 2011 г., изм., бр. 36 от 2022 г., предишен параграф единствен, бр. 9 от 2023 г., в сила от 1.02.2023 г.) Изпълнението на това постановление се възлага на министъра на транспорта и съобщенията, който дава указания по прилагането му.



ПОСТАНОВЛЕНИЕ № 352

на Министерския съвет от 22 декември 2011 г. за изменение и допълнение

на Постановление № 66 на Министерския съвет от 1991 г. за определяне

минимални размери на намаленията на превозните цени по автомобилния

транспорт на някои групи граждани

(ДВ, бр. 104 от 2011 г.)

..........................................................................................

§ 6. Навсякъде в постановлението думите "фирми/те" се заменят съответно с "превозвачи/те".

ПРЕХОДНИ И ЗАКЛЮЧИТЕЛНИ РАЗПОРЕДБИ

към Постановление № 10 на Министерския съвет от 25 януари 2023 г.

за изменение и допълнение на нормативни актове на Министерския съвет

(ДВ, бр. 9 от 2023 г., в сила от 1.02.2023 г.)

§ 4. Превозвачите анулират издадените преди влизането в сила на това постановление абонаментни карти, които са със срок на валидност повече от един месец, като възстановяват на правоимащите пропорционално разликата между новата цена и цената на абонаментната карта преди влизането в сила на това постановление само за частта на валидност на документа от 1 февруари 2023 г. до крайния срок на действие и издават нови абонаментни карти при условията на това постановление.

§ 5. (1) Одобрява средства в размер 73 000 хил. лв. за изпълнението на § 2 и 3.

(2) Средствата по ал. 1 се предоставят като трансфери за други целеви разходи на общините чрез централния бюджет за сметка на средствата по чл. 1 от Постановление № 496 на Министерския съвет от 2022 г. за одобряване на допълнителни разходи по бюджета на Министерството на финансите за 2022 г. (ДВ, бр. 1 от 2023 г.) по реда на чл. 4, ал. 3 от същото постановление.

..........................................................................................